Autódromo José Carlos Pace

Autódromo José Carlos Pace, også kjent under banens tidligere navn, Autódromo de Interlagos, er en racerbane i São Paulo i Brasil. Her har Formel 1-løpet Brasils Grand Prix blitt arrangert siden 1973, og hvert år siden 1990. Banen ble i 1985 oppkalt etter José Carlos Pace, en brasiliansk Formel 1-fører, som døde i et flykrasj i 1977.

Den opprinnelige banen, som var 7,96 kilometer lang, sto ferdig i 1940. Det første Formel 1-løpet på banen var et løp utenom verdensmesterskapet i 1972, og ble vunnet av argentineren Carlos Reutemann. Året etter var løpet Brasils Grand Prix en del av Formel 1-VM, og ble vunnet av Emerson Fittipaldi, som var fra São Paulo. Fittipaldi vant igjen i 1975, og i 1976 vant José Carlos Pace sin første og eneste F1-seier på denne banen.

På grunn av bekymringer over sikkerheten for førerne, som den svært ujevne asfalten og utilstrekkelige barrierer rundt banen, så var 1980 siste år hvor Formel 1 ble kjørt på den gamle banen, etter at løpet nesten ble kansellert etter protester fra mange av Formel 1-førerne, blant dem regjerende verdensmester Jody Scheckter. Brasils Grand Prix ble året etter kjørt på Jacarepaguá-banen i Rio de Janeiro, hjembyen til Brasils nye F1-stjerne Nelson Piquet, og hvor Brasils Grand Prix også ble holdt i 1978. Etter at Formel 1 forsvant var Mil Milhas Brasil det eneste større løpet som ble kjørt på Interlagos. I 1989 ble det satt i gang en større ombygging av banen, som ble forkortet til 4,3 kilometer. Brasils store Formel 1-stjerne var nå São Paulo-innfødte Ayrton Senna, og forhandlinger ble holdt for å få Brasils Grand Prix tilbake til byen. Året etter var Formel 1 tilbake på Interlagos, og har blitt kjørt der hvert år siden da.

Referanser

Eksterne lenker 
 

Racerbaner i Brasil
Formel 1-baner
Brasils Grand Prix
Etableringer i 1940
1940 i Brasil